Ferðaráð geta breyst frá degi til dags í heimi sem breytist stöðugt . Til er fjöldinn allur af klassískum ferðaráðum , en þó að eitthvað þyki klassískt er ekki endilega þar með sagt að það sé gott ráð . Sum ráð eiga einfaldlega ekki við í dag , meðal annars út af tæknivæðingu eða sífellt aukinni umhverfisvitund . Þegar þú leggur land undir fót er fólk boðið og búið að leggja þér línurnar og gefa þér ráð . Það er ekki þar með sagt að þú þurfir að fylgja þeim öllum . Ef þú færð eitthvað af eftirfarandi ráðum ættirðu að staldra við og hugsa þig tvisvar um . Forðastu kvíða með því að skipuleggja ferðina frá A til Ö Það eru margir sem eru kvíðnir fyrir ferðalögum og þeir sem gera það hafa oft tilhneigingu til þess að skipuleggja ferðina sína í þaula . Þessi of-skipulagning getur kostað þig peninga , tækifæri og haft öfug áhrif og aukið stressið . Með því að nálgast ferðalagið á opnari máta verður ekkert mál fyrir þig að breyta aðeins út af áætlun , til dæmis ef veðrið hentar ekki vel til þeirrar afþreyingar sem þú hafðir skipulagt . Ekki borða mat frá götuvögnum Þetta ráð gæti hafa komið frá einhverjum sem fékk í magann eftir að hafa borðað mat úr götuvagni á framandi slóðum . Ef þú fylgir þessu ráði ferðu á mis við fjölbreytta matarmenningu heimamanna . Götuvagnar með sín opnu eldhús eru oft hreinni en eldhús á veitingastöðum á bak við lokaðar dyr . Matur úr götuvögnum er oft hreint afbragð og töluvert ódýrari en á veitingastöðum . Ef þú sérð heimamenn standa í röð við götuvagn þá er það klárlega gæðamerki . Drekktu bara vatn úr flöskum Mengað vatn er ein stærsta váin í mörgum ríkjum víða um heim . Í mörgum tilvikum er samt algjör óþarfi að kaupa vatn í plastflöskum . Það er einnig einstaklega óumhverfisvænt . Slepptu því og taktu fjölnota brúsa með þér , nýttu hvert tækifæri til að fylla hann á flugvöllum , hótelum og veitingastöðum . Þá spararðu sjálfum þér pening sem og gerir umhverfinu greiða í leiðinni . Að sleppa öllum snjalltækjum Einhverja dreymir kannski um að fara í ferðalag og aftengjast hinum rafræna heimi á meðan . Það er þó ekki góð hugmynd öryggisins vegna en þetta snýst allt um að setja sér takmörk . Það er ekki góð hugmynd að sleppa snjallsímanum algjörlega . Ef þig langar ekki að eyða allri ferðinni á Instagram og Facebook , eyddu þá þessum forritum tímabundið . Síminn getur hins vegar verið lífsnauðsynlegur . Í staðinn fyrir samfélagsmiðla geturðu náð þér í forrit sem tengjast áfangastað þínum , eins og samgönguforrit eða matarforrit .